作者:劉克莊
標題:沁園春
內容:歷事三朝，覲而執圭，祭而裸璋。更宮蓮引入，視淮南草，御屏錄了，露會稽章。貪膜外榮，遺身後臭，曄也平生漫傳香。顏發改，獨丹基無恙，事在休忙。曹丘生莫遊揚。這瞎漢還曾自配量。已化為胡蝶，穿花栩栩，懶陪鵷鷺，佩玉鏘鏘。機蹉面前，鍾聞飯後，我上堂時眾下堂。從前錯，欲區區手援，天下黔蒼。